
A magyar mozgásigék átvitt jelentésének kognitív szemantikai vizsgálata

A mesteri dolgozatom az államvizsga dolgozatom folytatása. Míg az államvizsga dolgozatomban a magyar mozgásigék konkrét jelentését vizsgáltam, addig ebben a mozgásigék átvitt jelentését veszem szemügyre. A bevezető részben a metaforaképződésről és a metaforikus jelentésváltozásról ejtek néhány szót, majd a mozgás alapelemeinek és a mozgást meghatározó külső tényezőknek a bemutatása következik, illetve, hogy Talmy szerint a nyelvek alapvetően három csoportba sorolhatóak aszerint, hogy a mozgás mely alapelemét kódolják jellegzetesen mozgásigéikben. 
A mesteri dolgozatom célja megnézni, hogy a mozgásigékben egyszerre kódolt jelentéskomponensek száma mennyire befolyásolja egy ige metaforikus kiterjesztését. Feltételezéseim szerint minél kevesebb jelentés-összetevő van lexikalizálva egy igében, annál könnyebben alakulnak ki metaforikus jelentései. Továbbá a mozgásigék vonzatszerkezetét is szeretném megnézni, ugyanis attól is érezzük átvittnek egy ige jelentését, hogy mi található a vonzatszerkezetében. A kutatás elvégzéséhez néhány, 15-20 alapvető mozgásige (pl. megy, jön, fut, rak, tesz, ugrik, esik stb.) jelentésszerkezetét vizsgálom meg, olyanokét, amelyek a többi mozgásige jelentésének meghatározásában is szerepelnek.



